Nancy Kelly

Nancy Kelly (født 25. marts 1921, død 2. januar 1995) var en amerikansk model, teater-, tv- og filmskuespiller. Hun var fast medlem af CBS-Radios The March of Time og blev en kvindelig filmstjerne i slutningen af 1930'erne, mens hun stadig var i sine teenageår.

Hun indspillede 36 film mellem 1926 og 1977, herunder som Tyrone Powers elskede i den klassiske Jesse James fra 1939, som også havde Henry Fonda på rollelisten, og hun spillede over for Spencer Tracy i Stanley og Livingstone senere samme år. Hun opnåede sin største succes i en karakterrolle som den selvmorderiske mor i Ondskabens sæd, for hvilken hun vandt en Tony Award for teaterudgaven og en Oscar-nominering for filmatiseringen fra 1955.

Biografi 
Kelly var af irsk afstamning og blev født i Lowell, Massachusetts, i en teaterfamilie. Hendes mor var stumfilmskuespilleren Nan Kelly, som underviste hende og styrede hendes karriere. Som barneskuespiller havde Kelly optrådt i 52 film indspillet på østkysten allerede, da hun var i 17 års-alderen. Hendes lillebror var skuespilleren Jack Kelly, mest kendt for at spille sammen med James Garner, henholdsvis Roger Moore fra 1957 til 1962 i tv-serien Maverick.

Som barnemodel var billedet af Nancy Kelly dukket op i så mange forskellige reklamer, fra hun var ni år gammel, at Film Daily skrev: "Nancy er blevet omtalt som 'det mest fotograferede barn i Amerika', først og fremmest på grund af hendes reklameoptræden. "

Kelly arbejdede meget i radio i sine unge år. Hun spillede Dorothy Gale i radioserien Troldmanden fra Oz (1933-34), baseret på Troldmanden fra Oz . Kelly havde den første ungpigerolle i CBS Radios serie The March of Time, hvor hun med en stemmemæssig alsidighed var i stand til at portrættere mandlige roller såvel som kvindelige. Hun spillede også Eleanor Roosevelt.

Som voksen havde hun kvindelige hovedroller i 27 film i 1930'erne og 1940'erne, herunder instruktøren John Fords U-bådspatruljen, komedien He Married His Wife med Joel McCrea, Nybygger-sheriffen med Randolph Scott som Wyatt Earp og Tarzan i ørkenen med Johnny Weissmuller. Kelly vandt efterfølgende to gange Sarah Siddons Award  for sit arbejde på Chicago-teatre samt en Tony Award for sin præstation i Ondskabens sæd, som hun fulgte op i filmatiseringen fra 1956, hvilket resulterede i en nominering til en Oscar for bedste kvindelige hovedrolle. Hun medvirkede også på tv, herunder med hovedroller i The Storm (1961), episoder af Thriller og The Lonely Hours (1963) samt en episode af Alfred Hitchcock Hour. I 1957 blev hun nomineret til en Primetime Emmy Award for bedste enkeltoptræden af en skuespillerinde for episoden "The Pilot" i serien Studio One.

Ægteskaber 
Kelly var gift med skuespilleren Edmond O'Brien 1941-1942, Fred Jackman, Jr., søn af Hollywood-fotograf og filminstruktør Fred Jackman, 1946-1950 og teaterinstruktør Warren Caro (1955-1968). Med Caro fik en datter, Kelly Caro, i 1957.

Død 
Kelly døde i sit hjem i Bel Air, Californien den 2. januar 1995 af komplikationer efter diabetes i en alder af 73 år. Hun efterlod sig en datter og tre børnebørn. Hun blev bisat i Westwood Village Memorial Park Cemetery i Los Angeles.

Walk of Fame 
For sit bidrag til filmindustrien fik hun en stjerne på Hollywood Walk of Fame på 7021 Hollywood Boulevard 8. februar 1960.

Kildehenvisninger

Eksterne henvisninger 

 

Modeller fra USA
Skuespillere fra Massachusetts
Hollywood Walk of Fame
Amerikanere i 1900-tallet